बिहार में एनडीए के भोज से पहिले गुरुवार के दिन में रायता से स्वाद मिले लागल। एक ओर जदयू साफ कईलस कि ओकरा 25 सीट से तनिको कम मंजूर नईखे त दोसरा ओर राष्ट्रीय लोक समता पार्टी अपना राष्ट्रीय अध्यक्ष के अगिला विधानसभा चुनाव में मुख्यमंत्री पद के उम्मीदवार बनावे अवुरी लोकसभा चुनाव में कम से कम पांच सीट देवे के मांग कईलस। रामविलास पासवान के लोजपा पहिलही 7 सीट प दावा ठोक चुकल बिया।
बिहार के 40 लोकसभा सीट में से जदयू के ‘कम से कम’ 25 सीट चाही जबकि एकरा में लोजपा अवुरी रालसोपा के मांग के जोड़ दिहल जाए त कुल 37 (25+7+5) सीट भाजपा के सहयोगी के खाता में जाई अवुरी भाजपा खाती मात्र 3 सीट रह जाई।
ताज़ा स्थिति प जदयू के वरिष्ठ नेता अवुरी महासचिव श्याम रजक कहले कि बिहार में लोकसभा चुनाव खाती जदयू के 25 सीट से नीचे कुछूओ कबूल नईखे। हमनी के पार्टी पहिलहू 25 सीट प चुनाव लड़ले बिया अवुरी एतना सीट हमनी के हक बाटे। उ कहले कि जदयू मजबूत गठबंधन के पक्षधर बिया अवुरी भाजपा संगे हमनी के गठबंधन बहुत मजबूत बा, लेकिन अपना हक से समझौता नईखे हो सकत।
रजक कहले कि एनडीए में शामिल सभ दल के एकजुट भईल जरूरी बा अवुरी भाजपा के एकरा खाती आगे आवे के चाही। लोकसभा के 25 सीट प हमनी के हक बनाता अवुरी एकरा से तनिकों कम हमनी के ना कबूल करेके। उ कहले कि जदी नीतीश कुमार के साफ-सुथरा छवि से एनडीए फायदा उठावल चाहता त जदयू संगे न्याय त करही के पड़ी।
श्याम रजक साफ-साफ कहले कि जदयू अवुरी भाजपा के गठबंधन नीति अवुरी विचारधारा के स्तर प बाटे लेकिन भाजपा कबहूँ हमनी के प्राथमिकता ना देलस। उ कहले कि कठोर सच्चाई बा कि एनडीए में जदयू के उ स्थान नईखे मिलत जवना के पार्टी लायक बिया।
एह बीच एनडीए के रायता में मुख्यमंत्री पद के तड़का मारत राष्ट्रीय लोक समता पार्टी साफ कईलस कि उपेंद्र कुशवाहा अगिला विधानसभा चुनाव में एनडीए के ओर से मुख्यमंत्री पद के दावेदार होईहे। संगही लोकसभा चुनाव खाती पार्टी कम से कम 5 सीट के मांग कईलस।
रालोसपा के कार्यकारी अध्यक्ष नागमणि कहले कि साल 2020 के विधानसभा चुनाव में उपेंद्र कुशवाहा के मुख्यमंत्री पद के उम्मीदवार के रूप में पेश कईल जाए काहेंकी भाजपा के बाद एनडीए में सबसे जादे जनाधार रालोसपा के बाटे। उ कहले कि राज्य में यादव के बाद सबसे जादे वोट कुशवाहा के बाटे। उपेंद्र कुशवाहा दलित समाज में भी बहुत लोकप्रिय बाड़े, जवना के देखत उनुका के अगिला विधानसभा चुनाव में मुख्यमंत्री पद के उम्मीदवार बनावे के चाही।
लोकसभा चुनाव के दौरान बिहार में नीतीश कुमार के एनडीए के चेहरा बनावे के मुद्दा प नागमणि कड़ा विरोध जतवले अवुरी कहले कि “भाजपा अवुरी जदयू के कुछ नेता नीतीश कुमार के एनडीए के नेता बतावतारे, जवन कि ठीक नईखे।” भाजपा के राष्ट्रीय अध्यक्ष अमित शाह से मामला में हस्तक्षेप करे के मांग करत नागमणि कहले कि एनडीए के बैठक में तय हो जाए के चाही कि एनडीए के चेहरा के होई।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva